text: Farlig affaldsbrand er under kontrol - advarsel er ophævet
  29 september 2016 kl. 09.45
  Samtlige slukningsarbejdere var tilkaldt til brand i Esbjergbydelen Måde. Branden er nu under kontrol og udvikler ikke længere sundhedsskadelig røg.
  Opdateret: Branden i industribygningen på Mådevej 93 i Esbjerg Ø er nu under kontrol og udvikler ikke længere sundhedsskadelig røg. Derfor ophæves den tidligere varsling.
  I forbindelse med efterslukningen kan der periodevis fremkomme kraftig røgudvikling i kortere tid, men det forventes ikke at berøre beboerne i området.
  Torsdag formiddag udbrød der brand i en industribygning i Esbjergbydelen Måde. Samtlige brandfolk fra Sydvestjysk Brandvæsen i Esbjerg har været tilkaldt til slukningsarbejdet.
  Branden udviklede røg, der er sundhedsskadelig ved indånding.
  Der blev ikke udsendt sirenevarsel. Men politiet advarede borgere mellem Esbjerg og Tjæreborg om, at de ikke måtte opholde sig i røgfanen.
  Den advarsel er nu ophævet. Dermed kan personer i det berørte område igen gå udendørs og åbne døre, vinduer og ventilation.
  Hvis man har indåndet røg fra branden og bliver dårlig, skal man kontakte lægevagten for at blive tilset.
  Årsagen til branden er endnu ikke oplyst.
  AFVARSLING VEDR. BRAND I ESBJERG  https://t.co/EKmpdg92Hq pic.twitter.com/mlmc2biavG
  
  Seneste nyt om branden: https://t.co/rSPyyV8161
  Der udsendes yderligere informationer via Danmarks Radio, TV2, på tekst-tv og politi.dk.
  BEREDSKABSMEDDELELSE VEDR.  BRAND I ESBJERG https://t.co/ogaHUzlkDK pic.twitter.com/pRzgFlh5Hc
  
  